নির্বাহী প্রকৌশলী ওই বাগানে আরো গাছ লাগানোর জন্য মাটি পরীক্ষার অজুহাতে সাতটি কামরাঙ্গা, চারটি জলপাই, চারটি জামরুল ও লিচু সহ অন্যান্য প্রজাতির ২০টিসহ মোট ৩৫টি গাছ টেন্ডার ছাড়াই নাম মাত্র মূল্যে বিক্রি করে দেওয়া হয়। স্থানীয় কাঠ ব্যবসায়ী ফজলুর রহমান এক লাখ টাকার ৩৫টি গাছ মাত্র ২০ হাজার টাকায় কিনে নেয়। পরবর্তীতে গত সোমবার কাঠ ব্যবসায়ী ফজলুর রহমান লোকজন নিয়ে ওই বাগানে গাছ কাটা শুরু করলে এলাকার লোকজন তাতে বাধা দেয়। তিনটি কামরাঙ্গা গাছ কাটার পর প্রতিবেশীরা লাঠি-সোটা নিয়ে  প্রতিরোধে এগিয়ে এলে কাঠ ব্যবসায়ী ফজলুর লোকজন নিয়ে সটকে পড়ে। এ ব্যাপারে এলজিইডির নির্বাহী প্রকৌশলী শরিফুল ইসলামকে মোবাইলে একাধিকবার ফোন দিয়েও তার সঙ্গে কথা বলা যায়নি। সহকারী প্রকৌশলী সুজন কুমার কর জানান, আকচা এলাকার লিচু বাগানে আম্রপালি আম গাছ লাগানোর উদ্যোগ নেওয়া হয়েছে। সেজন্য ওই বাগানের মাটি পরীক্ষার স্বার্থে তিন-চারটি ছোট গাছ কাটা হয়। টেন্ডার ছাড়াই গাছ কর্তনের ব্যাপারে তিনি আরো জানান, কামরাঙ্গা, জলপাই ও জামরুল প্রজাতির বিভিন্ন গাছ অপসারণ করে সেখানে আম্রপালি লাগানো হবে। গাছগুলোর স্থানীয়ভাবে চাহিদা না থাকায়  খড়ি হিসেবে ব্যবসায়ীদের কাছে বিক্রি করা হয়।